Senzo Meyiwa-moord: Só lyk verdagtesSenzo Meyiwa Foto: soccerladuma.co.za Meyiwa, kaptein en doelwagter van Bafana Bafana en Orlando Pirates, is Sondagaand tydens ŉ vermeende rooftog by sy vriendin se huis in Vosloorus doodgeskiet. Genl. Riah Phiyega het Maandag tydens ŉ mediakonferensie aangekondig dat ’n spesiale taakspan aangestel is om die moord op Meyiwa te ondersoek. Die polisie het vroeër gesê twee verdagtes het die huis in Vosloorus binnegegaan terwyl ŉ derde verdagte buite wag gehou het. ŉ Skoot is afgevuur en Meyiwa is in die bolyf getref. Hy is na ŉ hospitaal gehaas waar hy met sy aankoms dood verklaar is. Die polisie het intussen identikits van twee van die verdagtes uitgereik. Albei verdagtes is vermoedelik in hul 20’s. Die een verdagte is vermoedelik tussen 25 en 29 jaar oud, sowat 1,68m lank en is skraal gebou. Hy het ŉ bruin baadjie met ŉ wolkraag aangehad. Hy het ook ŉ hoed met ŉ ruitpatroon aangehad en rastalokke wat onder die hoed uitgehang het. Die verdagte het glo eerste die huis binnegegaan. Hy het selfone en geld geëis en was met ŉ rewolwer gewapen. Hy was glo baie aggressief. Die tweede verdagte is vermoedelik 25 jaar oud, 1,8m lank en is skraal gebou. Hy het ŉ baadjie met ŉ kappie aangehad. Hy het ook rastalokke. Die verdagte het vermoedelik buite die huis wag gehou. ŉ Beloning van tot R250 000 is uitgeloof vir enige inligting wat kan lei tot die inhegtenisname en suksesvolle vervolging van die oortreders. Enigiemand met inligting kan Crime Stop skakel by 08600 10111 of ŉ SMS stuur aan Crime Lime by 32211.